Simona Halep a vorbit fără perdea despre un subiect delicat: cum au reacționat sponsorii săi când a fost suspendată pentru dopaj
Suspendată pentru dopaj inițial patru ani pentru că a fost depistată pozitiv la Roxadustat, Simona Halep s-a luptat pentru a arăta adevărul, că nu a luat cu bună știință medicamentul interzis pe lista WADA.
Simona Halep despre reacția sponsorilor în momentul de cumpănă
În cele din urmă, Tribunalul de Arbitraj Sportiv de la Lausanne a anunțat în urmă cu trei zile că româncei i s-a micșorat suspendarea de la patru ani la nouă luni, iar în prezent e eligibilă pentru revenirea în circuitul WTA. Primul turneu la care va juca fostul lider mondial e Miami Open, la care Halep a fost invitată miercuri. Competiția din Florida debutează pe 19 martie.
Pentru a-și arăta susținerea în momentele grele ale sportivei din Constanța, partenerii nu au lăsat-o pe Halep în perioada-calvar a carierei sale. Invitată joi seara la televiziunea Antena 3, Halep a făcut mai multe dezvăluiri despre tot foiletonul în care a fost azvârlită fără voia ei. A dezbătut și reacția pe care au avut-o sponsorii săi.
"După ce am primit scrisoarea i-am sunat pe toţi sponsorii mei, iar ei mi-au spus că nu cred nicio clipă acest lucru şi că sunt alături de mine şi că atunci când o să revin pe teren o să continue contractul cu mine. M-au ajutat să trec peste trauma aceasta", a povestit constănțeanca, joi seara, la Antena 3. Printre sponsorii Simonei Halep se află și colosul american de echipament sportiv Nike.
Simona Halep fusese suspendată pe o perioadă de patru ani
''Procedura de apel a TAS a cuprins procese intensive şi o audiere de trei zile care a avut între 7 şi 9 februarie, la Lausanne. Comisia TAS a audiat numeroşi experţi şi martori, majoritatea prezenţi fizic la audiere. Comisia a determinat în unanimitate ca perioada de patru ani de ineligibilitate impusă de tribunalul independent al ITF să fie redusă la nouă luni, începând cu 7 octombrie 2022, perioadă care a expirat pe 6 iulie 2023. Întrucât termenul a expirat înainte ca apelul să fie depus la TAS, completul TAS a hotărât că e oportun să emită dispoziţia cât mai curând posibil, împreună cu un comunicat de presă cuprinzător'', se arată în comunicatul TAS.
Simona Halep fusese suspendată pe o perioadă de patru ani pentru dopaj, pe 12 septembrie 2023, de către Agenţia Internaţională pentru Integritate în Tenis (ITIA). ITIA a precizat atunci că un tribunal independent a suspendat fostul lider mondial pentru două încălcări separate ale Programului Antidoping din Tenis (TADP).Simona Halep a dat în judecată compania canadiană care a produs suplimentele nutriţionale din cauza cărora consideră că a fost testată pozitiv şi a fost suspendată patru ani pentru dopaj.
VIDEO Simona Halep, declarații la revenirea în România
Simona Halep cere despăgubiri de10 milioane de dolari
Halep cere despăgubiri mai mari de 10 milioane de dolari de la Quantum Nutrition, care produce Schinoussa Superfoods, după testul pozitiv la roxadustat (medicament folosit de oamenii cu anemie, n. red.) din 2022, de la US Open.
Urmăriți SPORT.RO și pe Google News